2.7 ข้อพิพาททางกฎหมาย

 คดีที่มีผลลบต่อสินทรัพย์มากกว่าร้อยละ 5 ของส่วนผู้ถือหุ้น มีอยู่ 3 คดี ดังนี้

1.  ธนาคารกรุงไทย จำกัด (มหาชน) เป็นโจทก์ฟ้อง บริษัท บ้านแพน เอ็นจิเนียริ่ง แอนด์
    โฮลดิ้ง จำกัด และบริษัทฯ ในฐานะผู้ค้ำประกันร่วม ต่อศาลแพ่งกรุงเทพใต้ เมื่อวันที่ 31
    สิงหาคม 2542 มูลคดี ผิดสัญญากู้เงินเหรียญสหรัฐ ค้ำประกัน ทุนทรัพย์ฟ้อง 399.38 ล้านบาท
    ปัจจุบัน บรรษัทบริหารสินทรัพย์ไทย (บสท) ได้เข้าสวมสิทธิ์ เป็นโจทก์ในคดีแพ่งแทน
    โดยศาลมีคำพิพากษาเมื่อวันที่ 4 ธันวาคม 2546 ให้บริษัทฯ
    ร่วมรับผิดกับบริษัทที่เกี่ยวข้องกันแห่งหนึ่งชำระหนี้ดังกล่าว พร้อมดอกเบี้ยในอัตราร้อยละ 14.5
    ต่อปีของต้นเงิน 288.41 ล้านบาท นับถัดจากวันฟ้องเป็นต้นไป จนกว่าจะชำระเสร็จ

2.  ธนาคารนครหลวงไทย จำกัด (มหาชน) เป็นโจทก์ฟ้อง บริษัท สหอุบลนคร จำกัด และบริษัทฯ
    ในฐานะผู้ค้ำประกันร่วม ต่อศาลแพ่งกรุงเทพใต้ เมื่อวันที่ 7 กุมภาพันธ์ 2544 มูลคดี
    ผิดสัญญากู้ยืม ค้ำประกัน ทุนทรัพย์ฟ้อง 225.14 ล้านบาท ปัจจุบันธนาคารโจทก์ได้โอนหนี้ให้กับ
    บรรษัทบริหารสินทรัพย์ไทย (บสท) แล้ว โดย บสท. ได้เข้าสวมสิทธิ์ เป็นโจทก์ในคดีแพ่งแทน
    คดีอยู่ระหว่างการพิจารณาของศาล

  3. ธนาคารกรุงเทพ จำกัด (มหาชน) เป็นโจทก์ฟ้อง บริษัท สหอุบลนคร จำกัด และบริษัทฯ
  ในฐานะผู้ค้ำประกันร่วม ต่อศาลแพ่งกรุงเทพใต้ เมื่อวันที่ 3 ธันวาคม 2544 มูลคดี ผิดสัญญากู้ยืม
  ค้ำประกัน ทุนทรัพย์ฟ้อง 143.57 ล้านบาท ปัจจุบัน บรรษัทบริหารสินทรัพย์ไทย (บสท)
  ได้เข้าสวมสิทธิ์ เป็นโจทก์ในคดีแพ่งแทน

ความเห็นของผู้บริหาร

  คดีที่ 1 ผู้บริหารบริษัทฯ พิจารณาเห็นว่า ศาลชั้นต้นได้มีคำพิพากษาแล้ว
  จึงได้ตั้งประมาณการหนี้สินที่เกิดจากการค้ำประกันในงบการเงินรวม
  พร้อมดอกเบี้ยในอัตราร้อยละ 14.5 ต่อปี ของต้นเงินจำนวนดังกล่าว เพียงวันที่ 31 ธันวาคม
  2546 จำนวนเงิน 399.38 และ 181.22 ล้านบาท ตามลำดับ ในขณะเดียวกัน บริษัทฯ
  ได้ยื่นคำอุทธรณ์คำพิพากษาต่อศาลอุทธรณ์แล้ว เมื่อวันที่ 17 กุมภาพันธ์ 2547

  คดีที่ 2 ผู้บริหารบริษัทฯ พิจารณามอบหมายให้บริษัท เอส.ซี.เอ็ม.บี จำกัด
  ซึ่งเป็นที่ปรึกษาทางการเงินในการเสนอแนวทางการปรับโครงสร้างหนี้กับ
  บรรษัทบริหารสินทรัพย์ไทย (บสท) โดยในแผนปรับโครงสร้างหนี้ดังกล่าวบริษัทฯ
  จะชำระหนี้ด้วยเงินตามเกณฑ์ NPV ในอัตราส่วน 80% ของภาระเงินต้นคิดเป็นจำนวนเงิน
  126.38 ล้านบาท ระยะเวลาการชำระคืนเงินต้น 5 ปี
  นับจากวันลงนามในสัญญาปรับโครงสร้างหนี้ กำหนดชำระคืนเป็นรายไตรมาส งวดละ 6.32
  ล้านบาท รวม 20 งวด ชำระดอกเบี้ยทุกเดือนตามเงื่อนไขในสัญญาปรับโครงสร้างหนี้ โดย
  บริษัท สหอุบลนคร จำกัด จะโอนกรรมสิทธิ์ในที่ดิน ตั้งอยู่ที่อำเภอวารินชำราบ จังหวัด
  อุบลราชธานี ซึ่งได้รับการประเมินราคาจาก บริษัท บีซีเอ.ประเมินราคาจำกัด
  มาชำระหนี้ให้บริษัทฯ
  ซึ่งขณะนี้แผนการปรับโครงสร้างหนี้ดังกล่าวอยู่ในระหว่างการพิจารณาของบรรษัท
  บริหารสินทรัพย์ไทย (บสท)

  คดีที่ 3 ผู้บริหารของบริษัทฯ ได้เจรจาปรับโครงสร้างหนี้กับ ธนาคารกรุงเทพ จำกัด (มหาชน)
  ในการชำระหนี้แทนบริษัท สหอุบลนคร จำกัด ทั้งหมด โดยธนาคารกรุงเทพ จำกัด (มหาชน)
  ตกลงลดเงินต้นและดอกเบี้ยเหลือยอดหนี้เป็นจำนวนเงิน 76 ล้านบาท แต่ให้บริษัทฯ
  ชำระเงินในครั้งเดียวเพื่อปลดหนี้ทั้งหมด บริษัทฯ ได้ชำระเงินให้ธนาคารกรุงเทพ จำกัด
  (มหาชน) เมื่อวันที่ 19 พฤษภาคม 2546 โดยธนาคารกรุงเทพ จำกัด (มหาชน)
  ได้ถอนฟ้องบริษัทฯ แล้วในวันที่ 22 พฤษภาคม 2546 และบริษัท สหอุบลนคร จำกัด
  ได้โอนกรรมสิทธิ์ในที่ดินจำนวน 5 แปลง เนื้อที่รวม 965 ไร่ 66.6 ตารางวา
  ตั้งอยู่ที่อำเภอวารินชำราบ จังหวัด อุบลราชธานี โดยมีบริษัท บีซีเอ ประเมินราคา จำกัด
  เป็นผู้ประเมินมูลค่าทรัพย์สินดังกล่าวรวมประมาณ 76 ล้านบาท เพื่อชำระหนี้คืนแก่บริษัทฯ
  เรียบร้อยแล้ว เมื่อวันที่ 26 มิถุนายน 2546